Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од К. П., поднесена против Јавното претпријатие за стопанисување со државни шуми Национални шуми-Скопје, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_\_\_\_\_\_\_2022 година, го донесе следното

**Р Е Ш Е Н И Е**

1. Жалбата изјавена од К. П., поднесена против Јавното претпријатие за стопанисување со државни шуми Национални шуми-Скопје, заведена во Агенцијата под бр. 08-798 од 04.02.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## К.П., на 06.12.2021 година по електронски пат поднел Барање за пристап до информации од јавен карактер до Јавното претпријатие за стопанисување со државни шуми Национални шуми-Скопје, по предметот Барање за пристап до информации од јавен карактер, со кое побарал да му се достави по е-маил во електронски запис од следните информации:

„1. Во пожарите во 2021 година, колку вкупно хектари шума изгоре на територијата на државата?

1. Ве молам да ми доставите и информација со список на локации, обележани на карта, и со број на катастарски парцели, и поединечно на секоја локација (барем отприлика) колку површина на шума изгоре?
2. Дали Ј.П. Шуми има план за посадување на нови садници на овие локации во периодот од 2021 до април 2022?“

Постапувајќи по оваа Барање, Имателот на информации на 22.12.2021 година, до Барателот доставил одговор на барање со допис „Достава на информација од јавен карактер“ бр.02-3/24-1 од 22.12.2021 година.

Незадоволен од дописот, Барателот на информацијата на 29.12.2021 година поднесе Жалба до Агенцијата за заштита на правото за слободен пристап до информациите од јавен карактер, заведена во Агенцијата под бр.08-798. Во Жалбата наведува дека: „На 22 Декември 2021 добив одговор од Фатима Шкријели на мојата е пошта. Но одговорите не содејствуваат со прашањата односно побараните информации. Имено не ми е даден одговор на прашањата кои ги поставив односно информациите кои ги побарав.“

Агенција, преку е-маил заведен под бр.08-798 од 30.12.2021 година, ја препрати Жалбата до Јавното претпријатие за стопанисување со државни шуми Национални шуми-Скопје и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, на 12.01.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган,** со укажувања како да постапи по Барањето.

Имателот на информации на 25.01.2022 година до Агенцијата достави допис насловен до К. П. „Достава на информација од јавен карактер“, заведено во Агенцијата под бр.08-798 на 25.01.2022 година, во кој е наведено дека: „Ве известува дека, во врска со пожарите кои се случија на територијата на Република Северна Македонија во 2021 година во планските документи не постојат податоци за катастарски парцели, ЈП Национални шуми има податоци по Шумскостопански единици, односно....“

Барателот на информации на 04.02.2022 година до Агенцијата достави Втора жалба, заведена под бр.08-798 во која е наведено дека „Добив нов одговор на 24.01.2022 година ... по Повторно одговрите не соодвествуваат со прашањата. Имено не ми беше дадено одговор на првото прашање. На второто прашање беше даден делумен и приближен одговор, и на третото прашање не ми беше даден одговор.“

Агенцијата, преку е-маил заведен под бр.08-798 од 04.02.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 10.02.2022 година до Агенцијата достави е-маил во прилог на кој го достави дописот насловен до К. П. бр.02-3/24-1 од 22.12.2021 година и Одговорот на жалба бр.02-3/1-1 од 10.02.2022 година. Во Одговорот на жалба за првото прашање е одговорено „Ве известуваме дека на 03.02.2022 (скоро цели два месеци подоцна) е изготвен Годишен извештај за настанати пожари во 2021 заведен под архивски број 11-25/7 кој го доставуваме во прилог“, за второто прашање е одговорено дека „Органот надлежен за работите од областа на шумарството е Министерство за земјоделство, шумарство и водостопанство“, по однос на третото прашање е одговорено „Како дополна на исцрпениот одговор даден на 22.12.2021 заведен под број 02-3/24-1 додаваме дека е во фаза на изработка Акционен план за управување со опожарените површини во кој е планирано и пошумување и подсејување со автохтони дрвни видови. Пошумување на опожарените површини ќе се врши по завршено чистење на опожарената дрвна маса од површината зафатена од пожарот.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ги достави бараните информации на начин и во форма наведена во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спроведе Решението на Агенцијата, не постапил согласно одредбите од Законот за слободен пристап до информации од јавен карактер, со тоа што не донел решение согласно членот 20 од Законот за слободен пристап до информации од јавен карактер.

Што се однесува до наводите на првата точка од Барањето, Имателот на информации е должен да му ја достави бараната информација на начин и форма наведено во Барањето, односно вкупната бројка на хектари на шума изгорени на територијата на дражавата.

Што се однесува до втората точка од Барањето, доколку Имателот на информации тврди дека друг орган е надлежен за оваа прашање, должен е да го препрати Барањето до надлежата институција, односно до Министерството за земјоделство, шумарство и водостопанство, во рок од 3 дена од денот на прием на оваа Решение, и за истото да го извести Барателот на информации.

Што се однесува до третата точка од барањето, Имателот на информации е должен да му ја достави бараната информации во таа фаза на подготовка на Акционен план и да го извести Барателот дека бараната информации е во драфт верзија, односно во фаза на изготвување.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_\_\_ 2022 година, под бр.08-798. **Директор,**

**Пламенка Бојчева**